અમદાવાદના જી.એમ.ડી.સી. ગ્રાઉન્ડ ખાતે પાટીદારો દ્વારા 'મહાક્રાંતિ રેલી'નું આયોજન કરવામાં આવ્યું હતું, જેનો હેતુ પાટીદાર સમાજને ઓ.બી.સી.ના લાભ અપાવવાનો હતો. રેલીનું નેતૃત્વ ત્યારે 22 વર્ષીય હાર્દિક પટેલે લીધું હતું.

થોડા સમય પહેલાં સુધી સામાન્ય જનતા તો શું પાટીદારોમાં પણ હાર્દિક પટેલનું નામ એટલું જાણીતું ન હતું, પરંતુ એ રેલી પછી તેમનું નામ રાજ્ય સહિત દેશના રાજકારણમાં ચર્ચાના કેન્દ્રમાં આવી ગયું.

પાંચ વર્ષના ગાળામાં સાબરમતી નદીમાં ઘણું પાણી વહી ગયું છે, કોઈ પક્ષ સાથે નહીં જોડાવાની અને માત્ર પાટીદાર સમાજના હિત માટે લડત ચલાવવાની વાત કરનારા હાર્દિક પટેલ આજે કૉંગ્રેસના કાર્યકારી અધ્યક્ષ બની ગયા છે.

મહેસાણાની સ્થાનિક કોર્ટે આંદોલન સંબંધિત હિંસાના એક કેસમાં પટેલ અને તેમના સાથીઓને દોષિત ઠેરવ્યા છે, જેના કારણે તેમની નજીકના સમયની ચૂંટણીલક્ષી કારકિર્દી ઉપર પ્રશ્નાર્થ ઊભો થયો છે.

 પાંચ વર્ષ પહેલાંનો એ દિવસ

હાર્દિક પટેલ શું કૉંગ્રેસનું હુકમનું પત્તું બની શકશે?

પાટીદારોને OBC (અધર બૅકવર્ડ ક્લાસ)માં સમાવવાની માગણી સાથે અમદાવાદના જી.એમ.ડી.સી. (ગુજરાત મીનરલ ડેવલપમૅન્ટ કૉર્પોરેશન) ગ્રાઉન્ડ ખાતે પાટી... બીજા 4000 અક્ષરો માટે લેખ ચાલુ રાખો:
દાર અનામત આંદોલન સમિતિ (પાસ)એ 'મહાક્રાંતિ રેલી'નું આયોજન કર્યું.

જુલાઈ-ઑગસ્ટ 2015 દરમિયાન ઉત્તર ગુજરાતમાં અનામત સંદર્ભે અનેક રેલીઓએ પાટીદારોમાં આ મુદ્દે જાગૃતિ ઊભી કરી હતી, એટલે રાજ્યભરમાંથી પાટીદારો આ કાર્યક્રમમાં ભાગ લેવા માટે પહોંચ્યા હતા.

વરિષ્ઠ પત્રકાર દર્શન દેસાઈના કહેવા પ્રમાણે, "એ રેલીમાં આવનારા યુવાનોને લાગતું હતું કે હાર્દિક પટેલ તેમની જ વાત કરી રહ્યા છે. પાટીદારો મુખ્યત્વે કૃષિક્ષેત્ર સાથે સંકળાયેલા છે. એ ક્ષેત્ર આકર્ષક નથી રહ્યું. તેઓ શહેરમાં આવવા માગે છે."

"હાર્દિક પટેલ એવા યુવાવર્ગના મનોદ્વંદ્વનું પ્રતિનિધિત્વ કરે છે. જે મોંઘાં શિક્ષણ અને તેના ખાનગીકરણને કારણે અપેક્ષિત શિક્ષણથી વંચિત છે."

દર્શન દેસાઈ પાસના તત્કાલીન સંયોજક હાર્દિક પટેલની અનામતની માગ અને જિગ્નેશ મેવાણીના નેતૃત્વમાં ઊભી થયેલી દલિત જાગૃતિ અને અલ્પેશ ઠાકોરના નેતૃત્વમાં ચર્ચામાં આવેલા ઓ.બી.સી. એકતા મંચ વિશે છણાવટ કરતું પુસ્તક લખી રહ્યા છે, જે વર્ષ 2020ના અંતભાગ સુધીમાં પ્રકાશિત થશે.

રેલીને સંબોધતાં પટેલે 'અમને અમારો હક નહીં મળે તો છીનવીને લઈશું' અને 'પાટીદાર હિતની વાત કરનાર જ ગુજરાત પર શાસન કરી શકશે' જેવી વાત કહી.

ઉપસ્થિત જનમેદનીનો પ્રતિસાદ જોઈને હાર્દિક પટેલે જાહેરાત કરી કે 'ફોઈબા' (તત્કાલીન મુખ્ય મંત્રી આનંદીબહેન પટેલ) આવીને આવેદનપત્ર સ્વીકારે. આ માગણીએ તંત્રને દોડતું કરી દીધું.

વાહનોનાં પાર્કિંગ, ભોજન તથા મંજૂરીની વ્યવસ્થાને જોઈને તંત્ર સહિત રાજકીય નિષ્ણાતો મોઢામાં આંગળા નાખી ગયા. 

કોઈ પીઠબળ વગર માત્ર 22 વર્ષના યુવાનના નેતૃત્વમાં કોઈ સંગઠન આટલું મોટું આયોજન કરી શકે કે કેમ તે એક કોયડો બની રહ્યો.

અમદાવાદ જિલ્લાના વીરમગામમાં સબમર્શિબલનો વેપાર કરતા હાર્દિક પટેલના પિતા ભરતભાઈ એકસમયે ભાજપ સાથે જોડાયેલા હતા. તેઓ તત્કાલીન મુખ્ય મંત્રી આનંદીબહેનની નજીક હોવાનું પણ કહેવાતું, જેના કારણે પણ અનેક પ્રકારની 'થિયરી' વહેતી થઈ હતી.

એક સમયે મોદીની વિરુદ્ધ મનાતા પાટીદાર નેતા ગોરધન ઝડફિયા તથા પ્રવીણ તોગડિયા સાથેની નિકટતા તથા તસવીરોએ પણ થોડો સમય સુધી સોશિયલ મીડિયાને મસાલો પૂરો પાડ્યો, પરંતુ થોડો સમયમાં એ ચર્ચા પણ શમી ગઈ.

રેલીથી રમખાણો સુધી

25મી ઑગસ્ટનાં નિર્ધારિત સમયે કાર્યક્રમ ન સમેટાતા અને અનિશ્ચિતકાલીન અનશનની જાહેરાત થતાં પોલીસે બળપૂર્વક આંદોલનકારીઓને ગ્રાઉન્ડ પરથી ખસેડ્યા.

પહેલાં હાર્દિક પટેલની ધરપકડ કરવામાં આવી અને બાદમાં તેમને છોડી...